"தரல் வரல் கொடைசெலல் சாரும் படர்க்கை யெழுவா யிரண்டு மெஞ்சிய வேற்கும்" - என்பதில் படர்க்கை ஒன்றற்கே யுரிய 'தரல்வரல்' ஏனையவிடங்கட்கும் உரியனவானாற் போல வழுவாகா என மறுக்க. நன்னூலாரும் 'செய்யென்னேவல்' என்றது அக்கருத்தாம். உச்சரிக்கும் முறை இன்னும் தன்னின் உயர்ந்தோனையும், தன்னின் இழிந்தோனையும் முன்னைலையாக்கி அறஞ்செய விரும்பு என்புழி முறையே குற்றியலுகரவீறாகவும், முற்றியலுகரவீறாகவும் உச்சரிக்க. எனவே, ஒப்போன் மாட்டு அவ்விரண்டற்கும் பொதுப்பட உச்சரிக்க என்பது. 'அறம் விரும்பு' என்னாது 'செயவிரும்பு' என்றதென்னெனின், புத்திச்சக்கரத்துள் தருமம், ஞானம், ஐசுவரியம், வைராக்கியம், அதர்மம், அஞ்ஞானம், அநைசுவரியம், அவைராக்கியம் என்னும் எட்டாரையுள் ஒன்றாகிய 'தருமம்' இயற்கையில் ஒருமுறை நினைவு மாத்திரையின் நிற்பதைக் குறிக்குமாகலானும், அது பயனின்றாக முடியுமாகலானும், அறம் விரும்பென்னாது 'அறஞ்செயவிரும்'பென்றார், நன்று.  அப்பொருள் குறித்த வீறு முதலிய சொற்களாற் கூறாது அறமென்னும் சொல்லாற்றானே கூறியதென்னெனின், தமிழ்ச்சொற்களுள் மங்கலச் சொல்லாய், மங்கலப் பொருத்த முதலியனவுடையதாய், முதலெழுத்து முப்பதுள் முதலும் கடையும் இன்னவென வுணர்த்துவதாய், எதிரடையுடைத்தாய், வருக்கைக் கோவைக்குரியதாய், உயிர்க்கண்ணும் தனிமெய்க்கண்ணும் கலந்துநின்ற அகர முதலாய், முற்றும் அமுதவெழுத்துடையதாய், காரணக்குறி மரபுப்பெயராய், 'அறஞ்செய விரும்பு' என அங்காந்து வாய்மூடப்பட்டு நிற்றல்போலத் தன்கண்ணும் அவ்விலக்கணமுடைத்தாய், காலமுணர்த்தும் எழுத்து முதலதாய், ஆன்றோரால் அடிப்பட்ட வழக்குடைத்தாய், திரிபதார்த்த முதலியன உணர்த்த மூன்றெழுத்தாய், வரலின் அச்சிறப்பு மரபுநோக்கி அறம் என்னுஞ்சொல்லையே முதற்கட் கூறினாராக.  முப்பதெழுத்துள் முதலும் கடையும் இன்னவெழுத்தென அறிவுறுத்தற்குக் கூறினாரெனின், அறன் எனக் கூறலேஒக்கும், பிறவெனின் அற்றன்று. அங்ஙனங் கூறுவதால் அப்பொருட் பேறுடையதேனும், முதற்செய்யுள் முதன்மொழியின்கண் எழுத்தானந்தம் என்னும் குற்றமாதல் நோக்கி அங்ஙனங் கூறாராயினார். இது பற்றியன்றே 'அறனை மறவேல்' என மேலெழுந்ததூஉம் என்க. காலமுணர்த்தும் எழுத்தென்றலின், அறஞ்செய்தற்கு விடியல் ஐந்துநாழிகைக்குட் சிறந்ததாகலின் அங்ஙனங் கூறியதென்க. பிறகு பொழுது செல்லச் செல்லத் தத்துவங்கள் தளர்தலின். "வைகுறு விடியன் மருதம்" என்பதனால், அந்நிலத்து விளைந்தனவும். அறஞ்செய்தற்குரியனவாம், அவை குற்றந் தவிர்ந்தனவாகலின். "துகடீர் பெருஞ்செல்வந் தோன்றியக்காற் றொட்டுப்